তারপর অনেক দিন গেল, জল বা পানি গড়িয়ে গেল অনেক। সময়ের পালা বদলে নতুন আলোয় উঠে আসল ১৯৭১ সাল ও সেই সময়ের নয়মাস। এবং আজ আবার নতুন করে যখন একাত্তর নিয়ে আলোচনা হতে লাগল এবং স্বাধীনতা যুদ্ধে লড়াইকারী অনেকেই লিখতে লাগলেন অনেক অনেক ভাষ্য ও বিবরণ তখন আবার নতুন করে জানতে বুঝতে এবং উপলব্ধি করতে এবং শিক্ষাগ্রহণ করার সময় ও প্রেক্ষাপট বা চেতনার পাটাতন সৃষ্টি হল। ইতিহাস ফিরে আসল বর্তমানে নতুন করে ভবিষ্যতকে দেখার প্রত্যয় নিয়ে। ইতিহাসকে নিয়ে সজাগ থাকার বোধ থেকে তাই এই চেষ্টা, বই পড়া নতুন করে ১৯৭১ সালকে নিয়ে। এবং সামাজিক গণমাধ্যম ও ব্লগের অবাধ ব্যবহারযোগ্যতার কারণে বই পড়ার পর স্বাভাবিকভাবেই বইয়ের অংশবিশেষ নিয়ে বা বইয়ের উপলব্ধি নিয়ে হাজির হবার এই উদ্যোগ নিতেই হল।